Tiimu ya Company ya DHL esitukidde mu kikopo ky’empaka za Golf eza Kabaka Mutebi Coronation Golf Tournament,ezitegekebwa buli mwaka okukulemberamu ebikujjuko byókujaguza amatikkira ga Ssabasajja Kabaka.
Ezómulundi guno ogwa 29 , DHL ewangudde company endala 17 ezetabye mu Mpaka zómwaka guno neweebwa ekikopo nébirabo ebirala.
Tiimu eya Company ya Soliton Telmeck ekutte kyakubiri, ate Companya ya Cooper Motors Coorperation nekwata kya kusatu, era bonna baweredwa ebirabo mu mpaka eziyindidde ku kisaawe kya Golf e Kitante mu Kampala.
Mu bantu sekinoomu abasoba mu 200 abeetabye mu mpaka za golf ez’amatikkira ga Kabaka, Simon Ochen yanywedde mu baami akendo n’obugoba 47, so nga Maraga Brendah násinga mu bakyala nóbugoba 40.
Omuwala Joan Julia Nampewo yasinze okuzannya obulungi mu mpaka zonna nga bano baweereddwa ebirabo okuva mu Company ya Lato Milk.
Bwabadde akwasa abawanguzi bano ebirabo, Ssabasajja Kabaka Ronald Muwenda Mutebi mu bubaka bwatisse Nalinnya Dinna Kigga, akuutidde abantu okujjumbira ebikujjuko nga bino okusobola okutaasa obulamu bwa bantu abatawanyizibwa akawuka akaleeta Mukenenya, okutaasa abaana abawala.
Omuyima we kibiina ekitaba abazannyi ba Golf mu Buganda, Omukubiriza w’olukiiko lwa Buganda era ssentebe wólukiiko oluteesitesi olwe mizannyo gino Owek Patrick Luwaga Mugumbule asiimye abantu ba Kabaka, n’amakampuni olwókuweesa amatikkira ge Mpologoma ekitiibwa.
Akulira ekibiina ekigatta abazannyi ba Golf mu ggwanga David Ssekitooleko ategezezza nti bakugenda mu maaso nga bawagira emizannyo gya Kabaka emyaka gyonna.
Empaka zino zibadde zimaze emyaka 2 nga tezizannyibwa olw’ekirwadde kya Covid 19.
Moses Matsiko nga ye ssentebe w’ekibiina ekitaba abazannyi ba Golf mu Uganda agambye nti ng’abazannyi ba golf benyumiririza nnyo mu mirimu gya Ssaabasajja Kabaka, nga n’olwekyo okumujagulizaako amatikkira ge kyamuwendo gyebali.
Empaka za golf zino zitambulidde ku mulamwa gw’amatikkira ga Kabaka ag’omulundi ogwa 29, ogugamba nti abasajja tubeere basaale tulwanyise Mukenenya mu bizinga ,nga tutaasa omwana owoobuwala.
Amatikkira ga Ssaabasajja Kabaka Ronald Muwenda Mutebi II gakubaawo nga 31 July,2022.
Bisakiddwa: William Ssebuliba
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn